Elon Musk sýknaður af milljarða bótakröfu Elon Musk þarf ekki að greiða bætur vegna ummæla sinna um Unsworth . AFP Athafnamaðurinn og forstjóri Tesla , Elon Musk , hefur verið sýknaður af milljarða bótakröfu breska kafarans Vernon Unsworth . Kviðdómur í Los Angeles komst að þessari niðurstöðu fyrir skemmstu . Unsworth stefndi Musk og krafðist 190 milljóna Bandaríkjadala , rúmlega 23 milljarða króna , í skaða - og refsibætur eftir að Musk kallaði hann barnaníðing ( e. pedo guy ) á samfélagsmiðlinum Twitter . Musk baðst afsökunar á þeim ummælum en skömmu síðar kallaði hann Unsworth aftur barnaníðing í bréfi til fjölmiðla . Málflutningi lauk nú fyrr í kvöld og það tók kviðdóm ekki nema tæplega klukkustund að komast að niðurstöðu . Niðurstaðan var sú að ummæli Musk væru ekki bótaskyld . Ummæli Musk féllu eftir að Unsworth gerði grín að áætlun hans um að bjarga 12 ungum fótboltastrákum úr neðansjávarhelli í Tælandi í fyrra . Musk hafði boðist til að aðstoða við björgunaraðgerðir með því að leyfa björgunaraðilum að nota lítinn kafbát . Sú aðstoð var afþökkuð og síðar sagði Unsworth , sem kom að björgun drengjanna , að kafbáturinn hefði „ ekkert gagn getað gert “ við þær aðstæður sem voru á vettvangi . Unsworth sagði ennfremur að tillaga Musk hefði verið uppátæki til að vekja athygli á honum sjálfum og sagði Musk að „ stinga kafbátnum þar sem það meiddi “ .